PSTC-โกลเด้นโกลบ ซื้อหุ้น “บ.นวรัตน์” ขยายธุรกิจไฟฟ้าพลังงานทดแทน
PSTC เข้าซื้อหุ้นนวรัตน์ บีเวอร์เรส จำกัด ร่วมกับ บริษัท โกลเด้น โกลบ แอสเสท แมเนจเม้นท์ จำกัด (“โกลเด้น โกลบ”) ในสัดส่วน 100% โดย PSTC ถือหุ้น 51% คิดเป็นจำนวน 23,715,000 บาทและโกลเด้น โกลบถือหุ้น 49% คิดเป็นจำนวน 22,785,000 บาท อนึ่ง นวรัตน์ เป็นเจ้าของกรรมสิทธิทรัพย์สินที่เกี่ยวข้องกับการผลิตและจำหน่ายกระแสไฟฟ้าจากพลังงานชีวภาพ (Biogas) 
29 ต.ค. 2558

บริษัท เพาเวอร์ โซลูชั่น เทคโนโลยี จากัด (มหาชน) หรือ PSTC ระบุว่า เนื่องด้วยบริษัทมีนโยบายที่จะขยายงานและเข้าลงทุนในธุรกิจผลิตกระแสไฟฟ้าจากพลังงานทดแทน ดังนั้นที่ประชุมคณะกรรมการบริษัท ครั้งที่ 6/2558 ซึ่งประชุมเมื่อวันที่ 28 ตุลาคม 2558 จึงได้มีมติอนุมัติให้บริษัทเข้าลงทุนซื้อหุ้นในบริษัท นวรัตน์ บีเวอร์เรส จำกัด (“นวรัตน์”) ร่วมกับ บริษัท โกลเด้น โกลบ แอสเสท แมเนจเม้นท์ จำกัด (“โกลเด้น โกลบ”) ในสัดส่วนร้อยละ 100 ของทุนจดทะเบียนของนวรัตน์
โดยคิดเป็นมูลค่ารวม 16,500,000 บาท และเพิ่มทุนหุ้นสามัญ จำนวน 300,000 หุ้น มูลค่าที่ตราไว้หุ้นละ 100 บาท คิดเป็นมูลค่า 30,000,000 บาทโดยบริษัทมีสัดส่วนการลงทุนร้อยละ 51 คิดเป็นจำนวน 23,715,000 บาท และบริษัท โกลเด้น โกลบ มีสัดส่วนการลงทุนร้อยละ 49 คิดเป็นจำนวน 22,785,000 บาท ซึ่งไม่มีความเกี่ยวข้องกันกับบริษัท
อนึ่ง บริษัท นวรัตน์ บีเวอร์เรส จำกัด เป็นเจ้าของกรรมสิทธิทรัพย์สินที่เกี่ยวข้องกับการผลิตและจำหน่ายกระแสไฟฟ้าจากพลังงานชีวภาพ (Biogas) จำนวน 1 โรงงาน ขนาดกำลังการผลิต 0.95 เมกะวัตต์ ที่จังหวัดบุรีรัมย์ รวมทั้งสิทธิตามสัญญาซื้อขายไฟฟ้ากับการไฟฟ้าส่วนภูมิภาค (กฟภ.)
 